Broj: 711-I-2004-P-326/22-02-24

Zagreb, 15. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Nevenke Benjak,** **predsjednice Lokalne akcijske grupe PRIZAG (u daljnjem tekstu: LAG PRIZAG),** za davanjem očitovanja Povjerenstva,na 180. sjednici održanoj dana 15. srpnja 2022.g. daje sljedeće

**OČITOVANJE**

**Na temelju članka 18. stavka 5. ZSSI-a, obveznik može uz obnašanje dužnosti općinskog načelnika ili gradonačelnika istovremeno obavljati funkciju člana Upravnog odbora LAG-a PRIZAG, u okviru prava da bude član upravnih i nadzornih tijela najviše dvaju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i svih drugih stvarnih troškova nastalih u obavljanju navedene funkcije.**

Obrazloženje

Zahtjev za davanjem očitovanja Povjerenstva podnijela je Nevenka Benjak, predsjednica LAG-a PRIZAG. U Povjerenstvu zahtjev je zaprimljen 11. srpnja 2022. pod poslovnim brojem 711-U-6657-P-326/22-01-1, povodom kojeg se vodi predmet broj P-326/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit što se smatraju drugi opravdani troškovi prilikom obnašanja dužnosti člana Upravnog odbora LAG-a osobe koja je ujedno i načelnik jedinice lokalne samouprave. Podnositeljica je navela da upravljačko tijelo, u konkretnom slučaju Upravni odbor LAG-a, mora biti strukturiran na način da niti jedna interesna skupina ne smije imati više od 49% članova, te da članovi Upravnog odbora LAG-a PRIZAG načelnici jedinica lokalne samouprave koje se nalaze na području istog LAG-a. Također, navodi kako im do sada, kao i ostalim članovima Upravnog odbora, nisu isplaćivane naknade, uključujući prijevozne troškove i druge naknade. Nadalje, navodi da je na posljednjoj sjednici Upravnog odbora donesena odluka o isplati putnih troškova te naknada u iznosu od 300,00 kuna koja će se isplaćivati po sjednici/događanju. Zaključno je postavila upit što se u odnosu na odredbu članka 18. stavka 5. smatra „drugim opravdanim troškovima“.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

U odnosu na članstvo obveznika u Upravnom odboru LAG-a, Povjerenstvo ističe kako je uvidom u Statut LAG-a PRIZAG utvrdilo da se radi o udruzi te da je Upravni odbor jedno od tijela udruge u smislu članka 18. stavka 5. ZSSI-a.

Slijedom navedenog, Povjerenstvo zaključuje da, sukladno članku 18. stavku 5. ZSSI-a, obveznik koji obnaša dužnost općinskog načelnika ili gradonačelnika može istodobno obavljati funkciju člana Upravnog odbora LAG-a PRIZAG u okviru prava da bude član upravnih i nadzornih tijela najviše dvaju neprofitnih udruga i zaklada, pri čemu nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova, kao što su na primjer troškovi službenog puta, smještaja, prehrane i svi drugi stvarni troškovi koji nastaju prilikom obavljanja navedene funkcije.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana